**ELŐTERJESZTÉS**

**A Gazdasági és Jogi Bizottság 2020. szeptember 21-i ülésére**

**Javaslat önkormányzati tulajdonban álló személygépkocsi tároló bérleti jogviszonyának meghosszabbítására**

Tájékoztatom a Tisztelt Bizottságot arról, hogy Kovács Zoltánnak az önkormányzati tulajdonú, Nádasdy F. u. 10. szám alatti, 21 m2 alapterületű személygépkocsi tárolóra vonatkozóan 2020. július 4. napjáig bérleti jogviszonya állt fenn.

A kérelmező arról tájékoztatta önkormányzatunkat, hogy a bérleti jogviszony lejárta előtt a kezelő SZOVA Nonprofit Zrt-nél kezdeményezte a bérleti szerződés meghosszabbítását, ahol azt a tájékoztatást kapta, hogy megküldik majd részére a módosított bérleti szerződést. Időközben a bérleti jogviszony lejárt, a kezelő a helyiséget nem vette vissza, a bérleti díjat továbbra is számlázza, amelyet a volt bérlő az elmúlt hónapokra vonatkozóan jóhiszeműen ki is fizetett.

Miután nem érkezett meg az ígért szerződés ismét érdeklődött a kezelőnél, ahol ezúttal arról tájékoztatták, hogy kérelmeznie kell a jogviszony meghosszabbítását a tulajdonos önkormányzatnál. Kérelme szeptember 10. napján érkezett meg önkormányzatunkhoz.

Megrendeltük a bérleti díj aktualizálását, a szakértő a bérleti díj összegét bruttó 9.335,- Ft összegben határozta meg.

A kérelmező továbbra is a helyiség birtokában van, a kezelő pedig folyamatosan számlázza a bérleti díjat ráutaló magatartást tanúsítva a bérleti jogviszony fennálltára vonatkozóan.

A helyiségbérlet szabályairól szóló 17/2006. (V.25.) önkormányzati rendelet 5. § (2) bekezdése alapján a helyiségbérleti jog a bérlő kérelmére – ha a helyiségre a korábbi tevékenység saját jogon való folytatása miatt van szüksége – meghosszabbítható. A rendelet 5. § (4) bekezdése alapján a (2) bekezdésben meghatározott esetben a helyiségbérleti jogot, amennyiben a döntés mérlegelésen alapul a bizottság javaslatára a polgármester hosszabbítja meg.

Fentiek alapján kérem a Tisztelt Bizottságot értsen egyet azzal, hogy, fentiek alapján a bérleti jogviszony a határozati javaslatban foglaltak szerint kerüljön meghosszabbításra.

**Szombathely, 2020. szeptember 17.**

 **/: Dr. Nemény András :/**

**Határozati javaslat**

**…./2020. (IX.21.) GJB. számú határozat**

A Gazdasági és Jogi Bizottság a helyiségbérlet szabályairól szóló 17/2006. (V. 25.) önkormányzati rendelet 5. § (4) bekezdése alapján javasolja, hogy a polgármester a Szombathely, **Nádasdy F. u. 10.** szám alatti személygépkocsi tárolóra vonatkozóan fennálló bérleti jogviszonyt **2030. szeptember 30. napjáig** terjedő határozott időtartamra az alábbi feltételekkel hosszabbítsa meg:

* a bérleti díj összege bruttó 9.335,- Ft/hó,
* a bérleti díj késedelmes teljesítése esetén a bérlő a Ptk. rendelkezései szerint megállapított késedelmi kamatot köteles megfizetni,
* a helyiséget a bérlő – az abban folytatni kívánt tevékenység gyakorlásához szükséges módon – a saját költségén kialakíthatja, felszerelheti és berendezheti,
* a bérlő a helyiség használatát másnak nem engedheti át,
* a bérlő a bérlet megszűnésekor a helyiséget köteles tisztán, kiürítve, átadáskori állapotban és felszereltséggel visszaadni, és ráfordításainak, illetve azok időarányos részének megtérítésére nem tarthat igényt.

**Felelős:** Dr. Nemény András polgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály
 vezetője)

**Határidő:** azonnal